דייוויד בלאט

דייוויד מייקל בלאט (באנגלית: David Michael Blatt; נולד ב-22 במאי 1959) הוא כדורסלן ומאמן כדורסל עבר ישראלי-אמריקאי. שימש כיועץ מקצועי ויושב ראש הוועדה המקצועית במועדון הכדורסל מכבי תל אביב, עד עזיבתו באוגוסט 2023, מסיבה רפואית. קודם לכן שימש כיועץ מקצועי בקבוצת ניו יורק ניקס מליגת ה-NBA. בלאט, הנחשב לאחד מגדולי מאמני הכדורסל בישראל ובאירופה, אימן את קליבלנד קאבלירס מליגת ה-NBA במשך עונה וחצי, ובכך הפך למאמן האירופאי והישראלי הראשון שאימן קבוצה בליגה זו. לפני כן נחל הצלחה גדולה כמאמן מכבי תל אביב, עמה זכה בגביע היורוליג, באליפות הליגה האדריאטית וב-5 אליפויות ו-6 גביעים. בלאט היה גם מאמנה של נבחרת רוסיה בין השנים 2006–2012, והוביל אותה ב-2007 לזכייה היסטורית באליפות אירופה בכדורסל, ולזכיות במדליות ארד באליפות אירופה בכדורסל 2011 ובאולימפיאדת לונדון 2012. ב-13 באפריל 2018 זכה עם קבוצתו דרושפאקה באליפות היורוקאפ, והפך למאמן השלישי אי פעם שזוכה בכל שלושת המפעלים הבכירים של הכדורסל האירופי. כעוזר מאמן מכבי תל אביב, תחת פיני גרשון, זכה בגביע הסופרוליג, בגביע היורוליג, ב-4 אליפויות וב-4 גביעים. בלאט גדל בעיירה פרמינגהאם, פרבר של בוסטון שבמסצ'וסטס, ארצות הברית. הוא השלים תואר בספרות אנגלית באוניברסיטת פרינסטון. במהלך לימודיו שיחק כרכז במגמת הכדורסל באוניברסיטה תחת המאמן הוותיק פיט קאריל ממנו שאב הרבה על תורת האימון. בשנת 1981 סיים את לימודיו. ב-1981 השתתף במכביה כשחקן נבחרת ארצות הברית והיה שותף לזכייתה במדליית הזהב. הוא החליט לעלות לישראל והמשיך את הקריירה שלו ככדורסלן. עד 1984 שיחק במכבי חיפה, לאחר מכן חזר לארצות הברית לשנתיים ושיחק באטלנטה פרו-אם. בין השנים 1986–1993 שיחק בקבוצות הפועל ירושלים, אליצור נתניה (בה שימש תקופה מסוימת כמאמן-שחקן), הפועל גליל עליון, עירוני נהריה, ומכבי חדרה. ב-1993 פרש בעקבות קרע בגיד האכילס. בלאט החל בקריירה כמאמן כדורסל של קבוצות נערי מכבי חיפה, נשות אליצור נתניה עמן זכה בגביע האיגוד בכדורסל ובקבוצת הנוער של הפועל נהריה, במקביל להיותו שחקן בקבוצה הבוגרת. בשנת 1990 שימש כמאמן קבוצת התיכונים של התיכון ליד האוניברסיטה בירושלים. בעונת 1994 שימש עוזר מאמן בהפועל גליל עליון ובמהלך העונה מונה למאמן במקומו של אריק שיבק. עונה לאחר מכן היה עוזר מאמן בגליל עליון תחת פיני גרשון. ב-1996 היה מאמן ראשי בגליל עליון ובתום העונה נבחר למאמן העונה לאחר שהקבוצה סיימה במקום השלישי. הוא המשיך לאמן את גליל עליון עד שנת 2000. בשנת 2000 מונה לעוזר מאמן במכבי תל אביב תחת פיני גרשון, בשנת 2002 מונה למאמן הקבוצה, זכה עמה בגביע המדינה ובאליפות ונבחר למאמן העונה. בעונת 2004/2003 חזר גרשון למכבי תל אביב כמאמן ראשי ובלאט שימש עוזרו. בעונה הבאה עבר לאמן ברוסיה דינמו סנקט פטרבורג ולאחר מכן אימן בבנטון טרוויזו האיטלקית, ב-2006 הוביל את הקבוצה לזכייה באליפות איטליה בכדורסל, אחרי ניצחון בגמר על קלימאמיו בולוניה, עונה לאחר מכן זכה בגביע האיטלקי. ב-2005 התמנה למאמן נבחרת ישראל בכדורסל, אך פרש כמה חודשים לאחר מכן, לאחר עתירה שהוגשה נגד מינויו בשל חוסר בהסמכה שלו באופן רשמי כמאמן. ב-9 במרץ 2006 התמנה למאמנה של נבחרת רוסיה במטרה להוביל אותה להישגים באליפות אירופה ב-2007 ובאולימפיאדת בייג'ינג (2008). ב-16 בספטמבר 2007, באליפות אירופה בכדורסל 2007, בגמר שנערך במדריד, הוביל בלאט את נבחרת רוסיה לזכייה היסטורית ראשונה באליפות אירופה בכדורסל לאחר ניצחון דחוק 60:59 נגד נבחרת ספרד בכדורסל, אלופת העולם ב-2006, והפך למאמן הישראלי היחיד בהיסטוריה שזוכה בתואר זה. ב-18 בספטמבר 2011, באליפות אירופה בכדורסל 2011 שנערכה בליטא, המשיך בלאט להצעיד את נבחרת רוסיה להישגים כשזכה עימה במדליית הארד. בעונת 2007/2008 היה מאמנה של אפס פילזן אך סיים את תפקידו בקבוצה ב-6 באפריל 2008 מסיבות מקצועיות, אך גם בשל שמועות על מגעים שניהל עם קבוצת צסק"א מוסקבה בנוגע לאימונה בעונה הבאה. ב-2 ביוני 2008 חתם בלאט בקבוצת דינמו מוסקבה. לאחר עונה אחת במועדון הרוסי, בתאריך 5 באפריל 2009, עזב דייוויד בלאט את המועדון, עקב מצוקה כלכלית אליה נקלע המועדון. עם דינמו מוסקבה בלאט לא הגיע לתארים, אך הצליח להגיע לגמר הגביע, בו הקבוצה הפסידה. ב-15 בינואר 2010 חתם בלאט בקבוצת אריס סלוניקי וב-11 ביוני 2010 מונה בשנית למאמנה של מכבי תל אביב לאחר שחתם על חוזה לשנתיים. בעונת 2010/2011 הצעיד בלאט את מכבי לעונה מוצלחת במיוחד, בה זכה בגביע המדינה, השיב למכבי את אליפות ישראל ואף העפיל לגמר היורוליג, שם הפסידה קבוצתו לפנאתינייקוס בתוצאה 78:70. בעונת 2011/2012 זכה בלאט עם מכבי בגביע המדינה, באליפות ישראל ובאליפות הליגה האדריאטית. ב-28 בפברואר 2012 סיכם בלאט לשנתיים נוספות במכבי תל אביב. ב-30 באוקטובר 2012 בלאט הודיע על סיום תפקידו כמאמן נבחרת רוסיה מסיבות אישיות. בעונת 2012/2013 בלאט המשיך לאמן את מכבי תל אביב. בשלב הטופ 16 ביורוליג, לאחר שמכבי הייתה בפיגור של 5:2, הוא הצליח לשנות את דרכה אל עבר שישה ניצחונות רצופים שהעלו אותה להצלבה מול ריאל מדריד. בסיום העונה הפסידה קבוצתו מכבי תל אביב בגמר הפלייאוף למכבי חיפה, שזכתה באליפות המדינה. בלאט הוא המאמן הראשון במכבי תל אביב אשר לא התפטר אחרי אובדן אליפות. ב-16 במאי 2014, העפיל עם מכבי תל אביב לגמר הפיינל פור של היורוליג בפעם ה-15 בתולדות המועדון וזכה בו. זכייתה של מכבי תל אביב בגביע הייתה הפתעה גדולה, לאחר שמכבי הייתה האנדרדוג המובהק באירוע. מכבי נחשבה לקבוצה הרביעית בטיבה מבין כל המתמודדות, ותקציב הקבוצה אף הוא היה פחות בהרבה משאר מתחרותיה. בחצי הגמר ניצחה מכבי את צסק"א מוסקבה מסל ניצחון של טייריס רייס בשניות האחרונות, ובגמר ניצחה את ריאל מדריד לאחר הארכה. שתי הקבוצות הללו התמודדו עם קבוצתו של בלאט כבר בשלב המוקדם וניצחו אותה פעמיים, אך בזמן החשוב השכילו בלאט וקבוצתו לנצח. ב-12 ביוני 2014 הודיע שהוא עוזב את מכבי תל אביב ועובר ל-NBA. ב-20 ביוני 2014 מונה בלאט למאמן קבוצת הכדורסל קליבלנד קאבלירס לתקופה של 4 שנים ובשכר של 20 מיליון דולר. בלאט היה למאמן הישראלי הראשון בליגת ה-NBA והמאמן האירופי הראשון שעובר מאירופה ישירות למשרת אימון ב-NBA. בעונתו הראשונה סיים במאזן של 53 ניצחונות ו-29 הפסדים. הוא עלה עם קבוצתו לגמר ה-NBA, והיה לראשון מאז 1993 שמגיע לגמר ה-NBA כמאמן בשנתו הראשונה בליגה. בסדרת הגמר הפסיד לגולדן סטייט ווריורס 2:4. בלאט פוטר מאימון הקבוצה ב-22 בינואר 2016 לאחר סכסוך עם כוכב הקבוצה לברון ג'יימס, כאשר מאזנו ב-123 משחקיו כמאמן קליבלנד הוא 83 ניצחונות מול 40 הפסדים. בלאט הוא המאמן שפוטר במאזן הכי טוב בתולדות ה־NBA. במקומו מונה עוזר המאמן טיירון לו, בתום העונה זכתה קליבלנד לאחר שגברה 3:4 על גולדן סטייט בסדרת הגמר, ובלאט קיבל טבעת אליפות על אף פיטוריו במהלך העונה. ב-1 ביוני 2016 חתם בלאט בדרושפאקה הטורקית לשנתיים. בעונתו הראשונה במועדון הגיע לרבע גמר היורוליג. ב-13 באפריל 2018 זכה עם דרושפאקה ביורוקאפ למרות קיצוצי תקציב נרחבים. בסיום העונה עזב את הקבוצה. ב-27 ביוני 2018 חתם בלאט לשנתיים באולימפיאקוס היוונית. בעונה הראשונה לא הצליח להעפיל לפלייאוף היורוליג, וירד לליגה השנייה ביוון לאחר שקבוצתו לא הופיעה למשחק רבע הגמר נגד פאנתנייקוס בשל תלונות על השיפוט. ב-6 באוקטובר 2019 פוטר/התפטר בלאט מתפקידו. במהלך קריירת האימון היה מעורב במספר פרשיות שנויות במחלוקת. בין השאר בשנת 1999 בהיותו מאמן הפועל גליל עליון סייע לחברו פיני גרשון, מאמן מכבי תל אביב, כאשר דיווח טלפונית בזמן אמת על המתרחש בפסקי הזמן של הפועל ירושלים יריבתה של מכבי תל אביב בסדרת גמר הפלייאוף. בעונה הבאה מונה בלאט לעוזרו של גרשון במכבי תל אביב. בשנת 2018 כמאמן אולימפיאקוס ירדה קבוצתו מהמגרש במהלך דרבי סוער מול יריבתה פנאתינייקוס. בלאט הצדיק את תגובת קבוצתו אף על פי שבעבר גינה התנהגות זהה מצד יריבותיו. ב-18 בדצמבר 2019 הודיע בלאט על פרישה מאימון והתמנה ליועץ מקצועי בקבוצת ניו יורק ניקס מליגת ה-NBA, אך חוזהו לא הוארך לאחר חצי שנה. ב-15 ביוני 2022 בלאט חזר למכבי תל אביב כיועץ מקצועי וכיושב ראש הוועדה המקצועית. ב-25 באוגוסט 2023 הודיע בלאט על סיום תפקידו, בגלל סיבה רפואית. ב-7 ביולי 2014 הוכרז כמאמן השנה ביורוליג. בדצמבר 2015, זכה בפרס הספורט הישראלי מטעם משרד התרבות והספורט על הצטיינות בתחומו. ב-2020 קיבל את פרס בוני ציון בתחום תרבות, אומנות וספורט. בשנת 2023 נבחר להדליק משואה בטקס הדלקת המשואות בהר הרצל לרגל חגיגות שנת ה-75 למדינת ישראל. ב-4 במאי 2023 נכנס ל"היכל המכבים", היכל התהילה של מכבי תל אביב, בטקס מרגש שנערך לכבודו בהיכל מנורה-מבטחים לפני המשחק מול מונקו. בלאט נשוי לכנרת, ישראלית וד"ר למינהל עסקים. השניים הכירו כשבלאט אימן בראשית דרכו את נשות אליצור נתניה, בה שיחקו כנרת ואחותה פנינה. לבני הזוג ארבעה ילדים והם מתגוררים באבן יהודה. בנם, תמיר בלאט, יליד 1997, הוא שחקן כדורסל במכבי תל אביב. בלאט הוא גיסו של מאמן הכדורסל דני גוט (נשוי לפנינה, אחותה של כנרת), ודודו של הכדורסלן גולן גוט. ב-19 באוגוסט 2019 פרסם כי הוא חולה בטרשת נפוצה מתקדמת ראשונית וכי בכוונתו להמשיך לאמן למרות המחלה. דינמו סנקט פטרבורג (2004–2005): יורוצ'לנג' (2005) מאמן העונה ברוסיה (2005) בנטון טרוויזו (2005–2007): אליפות איטליה (2006) גביע איטליה (2007) מכבי תל אביב (1999–2004, 2010–2014): סופרוליג/יורוליג – כמאמן ראשי (2014), עוזר מאמן (2001, 2004) מאמן השנה ביורוליג (2014) הליגה האדריאטית (2012) אליפות ישראל – כמאמן ראשי (2002, 2003, 2011, 2012, 2014), כעוזר מאמן (1999, 2000, 2001, 2004) גביע ישראל – כמאמן ראשי (2002, 2003, 2011, 2012, 2013, 2014), כעוזר מאמן (1999, 2000, 2001, 2004) מאמן העונה (2002, 2011, 2014) נבחרת רוסיה (2006–2012): אולימפיאדת לונדון 2012 – מדליית ארד אליפות אירופה, ספרד 2007 – מדליית זהב אליפות אירופה, ליטא 2011 – מדליית ארד קליבלנד קאבלירס (2014–2016) NBA אליפות המזרח (2015) דרושפאקה אליפות היורוקאפ (2018) מדיה וקבצים בנושא דייוויד בלאט בוויקישיתוף פרופיל, באתר Sports-Reference פרופיל אולימפי, באתר olympedia.org דייוויד בלאט, באתר מנהלת ליגת העל בכדורסל ערן סלע, דייויד בלאט - תלוי באוויר, באתר ynet, 30 באוקטובר 2012 אלון פרימו, קינג דייויד: מה מחכה לבלאט ב-NBA, באתר הארץ, 21 ביוני 2014 עומר שוברט, דייויד בלאט בקליבלנד: חלום אמריקאי עם טוויסט ישראלי, באתר הארץ, 8 באוקטובר 2014 אריה ליבנת, התחנות בקריירה של דייויד בלאט: מאימון ילדים בחיפה ועד לברון ג'יימס, באתר הארץ, 3 ביוני 2015 נדב צנציפר, אין־בי־איי, באתר ynet, 17 ביוני 2016 יהונתן אליהו‏, להתרחק כדי להתקרב: העונה הנשכחת של דיוויד בלאט בדרושפאקה, באתר וואלה, 10 בינואר 2018 יעקב מאיר, ‏‏בלאט: הראיתי שאני יכול לאמן בכל מקום, אהיה במקום טוב, באתר ספורט1, 30 במרץ 2018 ניצן קידר, אימון מתקדם, באתר ערוץ 7, 12 ביולי 2018 יערית רחמים, באירופה הלחץ גדול יותר מב־NBA, באתר "ידיעות אחרונות", 4 בספטמבר 2018 נדב צנציפר, דייויד בלאט הודיע שהוא עוזב את מכבי ת"א, באתר ynet, 25 באוגוסט 2023 דייויד בלאט פוטר מקליבלנד: "היה לי הכבוד לעבוד עם לברון ג'יימס", באתר מעריב אונליין, 22 בינואר 2016 "יורוקאפ: דרושאפקה ובלאט זכו אחרי 59:67 על לוקומוטיב קובאן", באתר וואלה, 13 באפריל 2018 יונתן הללי, דורון שפע חתם על הסכם עם מכבי חיפה, מעריב, 18 באפריל 1984ה אורי ארזי, בלאט יחובר לרשת החשמל...., מעריב, 25 בינואר 1988 לא נותן שידחפו אותו: ככה בלאט מנווט קדימה, באתר ערוץ הספורט, 15 במאי 2015 אלי סהר, דייויד, אתה יכול להיכנס, הגענו להחלטה, באתר הארץ, 12 בינואר 2003 אריה ליבנת, בלאט אלוף איטליה עם בנטון טרוויזו, באתר הארץ, 20 ביוני 2006 אריה ליבנת, בלאט ובנטון בגמר הגביע האיטלקי אחרי קאמבק ענק, באתר הארץ, 10 בפברואר 2007 דייויד בלאט התפטר מאימון נבחרת ישראל בכדורסל, באתר ynet, 1 ביולי 2005 שמואל דקלו, ‏עתירה לבג"ץ: לבטל את מינויו של דייויד בלאט כמאמן נבחרת ישראל, באתר גלובס, 13 בפברואר 2005 שי לוי, מיכל גרונדלנד, בלאט: עשיתי כמה טעויות באפס פילזן, באתר News1 מחלקה ראשונה, 7 באפריל 2008 יעל שחרור, דייויד בלאט יודיע על עזיבה, ייצא ל-NBA, באתר ynet, 12 ביוני 2014 ספורט הארץ, דיווחים בארצות הברית: דייויד בלאט פוטר מקליבלנד, באתר הארץ, 22 בינואר 2016 ynet ספורט, דייויד בלאט יקבל טבעת אליפות מקליבלנד, באתר ynet, 16 בספטמבר 2016 אור שקדי‏, רשמית: דיוויד בלאט מונה למאמן דרושאפקה הטורקית, באתר וואלה, 1 ביוני 2016 דייויד בלאט פוטר מאולימפיאקוס: "אני אסיר תודה על ההזדמנות", באתר וואלה, 6 באוקטובר 2019 60 שניות על 60 שניות, באתר ynet, 28 ביולי 2010 עירד צפריר, בלאט על פיצוץ המשחק נגד פנאתינייקוס: "זמנים נואשים דורשים פעולות נואשות", באתר הארץ, 20 בפברואר 2019 https://www.youtube.com/watch?v=Qp-uqRvmQUM, www.youtube.com דיוויד בלאט מונה ליועץ מקצועי בניו יורק ניקס, ופרש רשמית מאימון, באתר וואלה, 18 בדצמבר 2019 אחרי פחות מחצי שנה: דיוויד בלאט סיים את תפקידו בניקס, באתר וואלה, 15 באפריל 2020 אורן אהרוני, טקס ספורטאי השנה 2015: כל הנבחרים, באתר ynet, 29 בדצמבר 2015 כתבי ynet, אסייג, קהלני, בלאט, מפקד דובדבן ונערה שנאבקת בשיימינג: אלו משיאי המשואות, באתר ynet, 16 באפריל 2023 אפרת עמורבן, גם אדם סילבר בירך: דייויד בלאט נכנס להיכל התהילה של מכבי ת"א, באתר ynet, 4 במאי 2023 נדב צנציפר, הפיינליסטית של דייוויד בלאט, באתר מקומי ווינט 6 במאי 2011. אפרת עמורבן, דייויד בלאט הודיע: "אני חולה בטרשת נפוצה", באתר ynet, 19 באוגוסט 2019